Vo BKK simmer dänn  wiiter uf Chiang Mai gfloge. Das isch die stadt im norde vo thailand wo ich gebore worde bin. Det simmer is Rincome Hotel - das isch es hotel wo immer na ganz old-style isch. Halt alti iirichtig, aber mit emene schöne garte und emene coole pool. Es hotel mit stil… Det chame dänn au verusse zmorge ässe, es richtigs vergnüege. Aber mir sind ja am 31. det aacho und händ eus dänn zabig grad fürs gala-diner aagmäldet. Dadefür händs es ganze poolareal mit tiisch iigrichtet und vilne lämpli und emene mega buffet - es  hät mega elegant uusgseh. Während em ässe häts dänn no entertainment gäh wo vo guet (klassische thai tanz oder drachetanz etc) bis zu grotteschlächt (zwei moderatore wo uf änglisch öppe so wortgwandt gsi sind wie ich uf Altgriechisch…). Isch aber trotzdem cool gsii. Churz vor mitternacht hämmer dänn na so en art heissluftballön (wie en chochhuet mit öppe 80cm durchmässer und 120cm höchi) übercho wo vomene brännende wattechlume erhitzt worde isch. Bim uelah mueme sich öppis wünsche… und nachher di vili schöne  liechtli am nachthimmel bestuune.  Mer händ eus dänn am nöchschte tag ufd entdeckig vo Chiang Mai gmacht. Dadezue simmer mit de sammeltaxi (eigentlich en pickup truck mit bänk hinne inne - me winkt en abe, frögt dänn de fahrer öber eim dethi fahri und macht de priis ab - stiigt ii und zahlt dänn bim uusstiige wider) id stadt gfahre. Irgendwie chönd die taxifahrer schön d'route plane und wüssed au immer wänns öpper mönd ablade… glaubs nöd ganz eifach. Uf all fäll  simmer dänn det ide stadt umenand ghüeneret und natürlich vor allem de tämpel naagange (und vo däne häts zChiang Mai öppe 5000). Es isch also scho viil friedlicher gsii als zBKK, me hät richtig ziit und rueh gha zum umeluege.  Im einte tämpel (wo susch glaubs d'touris susch nöd so anegönd) sind grad mit eus zwei thai-fraue inegange. Und die händ e mega freud gha (buuch aalange ghört also dezue) ab de simi ihrem buuch und händ gfröget (natürli uf thai) welle monet und so. Und ich han dänn mich probiert mit  händ und füess und zwei brocke thai z verständige. Witzig gsii   Am nöchschte tag simmer dänn in Wat Doi Suthep. Das isch en ganz en berüehmte tämpel ufemene berg (glaubs über 1000m) usserhalb von CNX. Au dethii isch d'reis mit em sammeltaxi gange wo sich mit viil schwarzem rauch de berg uegkämpft hät. Und dänn vom parkplatz uus sinds dänn namal zimli vil stägetritt gsii, sehr zur freud vode simi…  Mer händs dänn aber au na uegschafft. Leider häts au det zimli vil lüüt gha. Wänn mer sich aber die lüüt tuet wägdänke dänn isches wunderbar friedlich, und me hät e super uussicht über CNX. Bevor mer eus uf de heiwäg gmacht händ simmer dänn na chli durd strasseständ gwanderet und händ eus na chli verpflägig für is taxi gkauft.  Eigentlich hettis na vil meh zgseh gäh, aber dänn wäri es auto e gueti idee gsii. Eso hämmer eus halt e chli meh ufs hügge möse konzentriere…